מיכל אפשטיין

מיכל אפשטיין (נולדה ב-5 במרץ 1981) היא כדורסלנית עבר ישראלית. שיחקה בליגת העל בכדורסל נשים ובנבחרת ישראל בכדורסל נשים. אפשטיין נולדה וגדלה ברחובות, בתם של איירין ורוג'ר. בנעוריה שיחקה טניס. היא החלה לשחק כדורסל במסגרת נבחרת הקאדטים של ישראל, אליה הצטרפה לאליפות אירופה ב-1996, שם למדה לראשונה את חוקי המשחק. היא עברה ללמוד בתיכון קריית שרת חולון וזכתה עם נבחרת בית הספר באליפות ליגת העל לתיכונים ובאליפות העולם לתיכונים (ISF) ב-1999 שהתקיימה בישראל. בגיל 16 הצטרפה לסגל הקבוצה הבוגרת של אליצור חולון. היא זכתה עמה בגביע המדינה והגיעה לגמר הפלייאוף. ב-2000 עברה לבני יהודה. לאחר שירותה הצבאי נסעה לארצות הברית והחלה לשחק בליגת המכללות של ה-NCAA. תחילה שיחקה במדי קבוצת אוניברסיטת פרובידנס. היא הייתה הקלעית המובילה של הקבוצה בעונתה השנייה עם 14.3 נקודות למשחק והובילה את הקבוצה גם באסיסטים עם ממוצע של 2.6 למשחק. לאחר שתי עונות עברה לשחק באוניברסיטת בוסטון, בשל חוקי ה-NCAA לגבי מעבר בין קבוצות, נאלצה להחמיץ את כל עונת 2003/04. בעונת 2004/05 שותפה במשך דקות מועטות בלבד במשחקיה הראשונים של הקבוצה והודיעה על עזיבתה בדצמבר 2004. במהלך תקופתה בבוסטון סבלה יחד עם חברותיה לקבוצה מהתנכלויות של המאמנת קלי גרינברג. הפרשה נחשפה ב-2014 לאחר תלונות שהוגשו נגד גרינברג מצד ארבע שחקניות הקבוצה, להן הצטרפה גם אפשטיין ושחקנית עבר נוספת בקבוצה. בשובה לישראל הצטרפה באמצע העונה למכבי אשדוד וסייעה לה להישאר בליגה הראשונה. במאי 2005 חתמה בהפועל תל אביב וזכתה עמה באליפות הליגה. היא פתחה את העונה כשחקנית מובילה בקבוצה, אך נאלצה לעבור ניתוח להסרת התוספתן ונעדרה ממשחקים רבים. ב-2006 עברה לאליצור רמלה, במהלך העונה עברה למכבי אשדוד. ב-2008 הצטרפה למכבי רמת חן. היא זכתה עמה בגביע המדינה, ובעונתה השנייה ברמת חן מונתה לקפטן הקבוצה. ב-2012 הייתה ממובילות מאבק הכדורסלניות הישראליות באיגוד הכדורסל בשל ההחלטה להעלות את מספר השחקניות זרות שיכולות לשחק בו זמנית על המגרש לארבע. המאבק כלל את השבתת הליגה. היא שוחררה מרמת חן, חזרה לאליצור רמלה, זכתה עמה באליפות ליגת העל ובגביע המדינה ופרשה ב-2014. משימשה כעוזרת מאמן באליצור רמלה עונה אחת, ומדריכה בבית הספר לכדורסל בנות הפועל ראשון לציון. וכן פרשנית כדורסל בערוץ הספורט. אפשטיין שיחקה בנבחרות ישראל הצעירות ובנבחרת ישראל, כולל באליפות אירופה בכדורסל ב-2003, ב-2007, ב-2009 וב-2011. ב-2015 היא השתתפה בעונה החמישית של תוכנית המציאות מאסטר שף של שידורי קשת וסיימה במקום הרביעי. לאחר התוכנית הפכה לבעלת עסק בתחום הייעוץ הקולינרי. ב-2017 אפשטיין פתחה את בית הקפה "איטס" בבית חנה בתל אביב, ב-2019 פתחה סניף שני של בית הקפה "איטס" ברחוב שינקין בתל אביב. ב-2024 חזרה אפשטיין להתחרות פעם נוספת בעונת האולסטארס של תוכנית המציאות מאסטר שף של קשת 12. מתגוררת עם בת זוגה בתל אביב-יפו ולה שלושה ילדים. פרופיל, באתר Sports-Reference פרופיל, באתר eurobasket פרופיל, באתר פיב"א מיכל אפשטיין באתר מנהלת הליגה מיכל אפשטיין באתר אוניברסיטת פרובידנס מיכל אפשטיין באתר פיב"א זוהר ישראל, ‏מיכל אפשטיין: "אני לא חיה עם אישה זה כי אני ספורטאית, אלא כי אני בת אדם", באתר ‏מאקו‏, 20 באוגוסט 2015 רענן וייס, מיכל אפשטיין מחליפה את המגרש במגש, באתר mynet (כפי שנשמר בארכיון האינטרנט), 28 ביולי 2015 לירון שליש, ‏מיכל אפשטיין: "זה לא נורמלי שבשנת 2015 צריך לנסוע לחו"ל כדי להתחתן", באתר ‏מאקו‏, 21 ביוני 2015 אור שקדי‏, כדורסל נשים: מיכל אפשטיין הודיעה על פרישה, באתר וואלה, 25 באוגוסט 2014 אריה ליבנת, מיכל אפשטיין: "הרבה שנים הרגשתי לא מוערכת", באתר הארץ, 18 ביוני 2013 לי נוף, ‏צ'ה גווארה של סל הנשים: יום בחיי מיכל אפשטיין, באתר ONE‏, 18 בפברואר 2012 אריה ליבנת, הקרנבל של מיכל, באתר הארץ, 3 במרץ 2010 מיכאל נאוגאוקר, פרויקט אפשטיין, באתר mynet (כפי שנשמר בארכיון האינטרנט), 16 ביולי 2009 אריה ליבנת, הקרנבל של מיכל, באתר הארץ, 3 במרץ 2010 BU coach Kelly Greenberg out after bullying accusations, הבוסטון גלוב, 22 באפריל 2014 רענן וייס, מיכל אפשטיין תשחק במכבי אשדוד עד סיום העונה, באתר nrg‏, 12 בינואר 2005 מיכל אפשטיין גמרה את העונה, אתר ספסל, 22 בינואר 2006 ליבי שפרלינג, Eats: קפטריה קטנה וממזרה ליוצאת מאסטר שף, באתר הארץ, 25 ביולי 2017